




ΑΝΑΚΟΙΝΩΣΗ

	Ἐκ τῆς Ἀδελφότητος τῆς Ἱερᾶς Βασιλικῆς καί Σταυροπηγιακῆς Μονῆς Κύκκου ἀνακοινώνεται ὅτι τά δημοσιεύματα σέ ἱστοσελίδα τοῦ ἠλεκτρονικοῦ τύπου, τά ὁποῖα φέρουν «τούς μοναχούς τῆς Μονῆς Κύκκου νά γιατρεύουν τίς ἀρθρώσεις σέ 30 μέρες» καί πώς «ἡ ἀνακάλυψη αὐτή τάραξε τόν ἰατρικό κόσμο» καί, μάλιστα, ὅπως ἀναφέρουν, ὁ Ἡγούμενος τῆς Μονῆς π. Ἀνδρέας «δέχτηκε νά μιλήσει δημόσια γιά τή μυστική συνταγή, πού οἱ μοναχοί κρατοῦσαν κρυφή ἐδῶ καί γενιές», εἶναι παντελῶς ψευδῆ καί ἀνυπόστατα.
	Ὁ Πανιερώτατος Μητροπολίτης Κύκκου καί Τηλλυρίας κύριος Νικηφόρος, ὁ καί Ἡγούμενος τῆς Μονῆς, ὅπως καί οἱ Πατέρες – Μέλη τῆς Μονῆς, διακρίνονται γιά τή σοβαρότητα καί ὑπευθυνότητά τους καί ἔναντι τοῦ σχήματος καί τῆς ἀποστολῆς τους, ἀλλά καί ἔναντι τῶν συνανθρώπων τους, καί καταδικάζουν τέτοια παραπλανητικά δημοσιεύματα, τά ὁποῖα ἔχουν ὡς σκοπό νά παρασύρουν καί, προπάντων, νά ἐκμεταλλευθοῦν οἰκονομικά ἀνθρώπους, οἱ ὁποῖοι ὑποφέρουν.
[bookmark: _GoBack]	Τό ὅτι εἶναι πρόδηλη ἡ οἰκονομική πρόθεσή τους, αὐτό καταδεικνύεται καί ἀπό τό τέλος τῆς ἱστοσελίδας τους, ὅπου οἱ ἐνδιαφερόμενοι καλοῦνται, ἀφοῦ προβοῦν στή σχετική «παραγγελία», αὐτή θά συνοδεύεται καί ἀπό τό ἀνάλογο ποσό! 
	Σύσταση τῆς Μονῆς εἶναι, ὅπως σ’ αὐτά τά δημοσιεύματα νά μή δίδεται καμία σημασία οὔτε καί νά ἐκφράζεται κανένα ἐνδιαφέρον.

